Andelen af vanvidsbilister på landsplan er firedoblet siden Danmark lukkede ned. På Mors kørte en bilist mere end tre gange den tilladte hastighed.

- Det går alt, alt for stærkt. Sådan lyder beskeden fra Rigspolitiet, som kan konkludere, at danskerne ikke letter på speederen, selvom landet er lukket ned. Faktisk er der sket det stik modsatte. Fra 16. marts er 13.500 fartsyndere blevet blitzet af fotovogne eller stærekasser ifølge Rigspolitiet. Cirka 1500 af dem kan se frem til et klip i kørekortet, mens cirka 250 får frakendt kørekortet. Tal fra Vejdirektoratet viser, at flere kører for hurtigt i de større byer, end før coronavirusset ramte Danmark. En af de rigtig hurtige bilister blev blitzet på Mors. Her nåede hastigheden op på svimlende 229 kilometer i timen i en 70 kilometerzone. - Andelen af bilister, der kører for stærkt, når de passerer os, er næsten fordoblet sammenlignet med perioden, før Danmark lukkede ned. Og for at det ikke skal være løgn, er andelen af vanvidsbilister firedoblet - og nej, det er desværre ikke en forsinket aprilsnar, skriver Rigspolitiet på Facebook.